b'\n_START_ARTICLE_\nHMS Hare (J389)\n_START_SECTION_\nPalvelus\n_START_PARAGRAPH_\nHMS Hare m\xc3\xa4\xc3\xa4r\xc3\xa4ttiin palvelukseen otettaessa 10. Miinanraivaajalaivueeseen, jonka muut alukset olivat HMS Coupier, HMS Felicity, HMS Golden Fleece ja HMS Serene. Alus siirtyi koeajojen ja varustaminen p\xc3\xa4\xc3\xa4tytty\xc3\xa4 koulutukseen Tobermoryyn, josta se l\xc3\xa4hti joulukuussa Grantoniin miinanraivauskoulutukseen._NEWLINE_Alus oli tammikuussa 1945 Firth of Forthissa koulutettavana HMS Jewelin ja HMS Waven kanssa, mink\xc3\xa4 p\xc3\xa4\xc3\xa4tytty\xc3\xa4 se liittyi laivueeseensa. Alus siirtyi helmikuussa Scapa Flowhun laivueessaan, johon oli liitetty my\xc3\xb6s aiemmin mainitut kaksi alusta. Laivue raivasi reitin miinakent\xc3\xa4n l\xc3\xa4pi helpotettaessa p\xc3\xa4\xc3\xa4sy\xc3\xa4 Scapa Flowhun._NEWLINE_Alus l\xc3\xa4hti 21. helmikuuta laivueen kanssa muodostaen operaatio Shredin Force 3:n. Laivue palasi 23. helmikuuta Scapa Flowhun, mist\xc3\xa4 se jatkoi matkaansa edelleen Grantoniin. Alus matkasi 22. maaliskuuta laivueen mukana Harwichiin raivaamaan Noren alueen miinakentti\xc3\xa4. Laivue raivasi huhtikuussa Pohjanmeren etel\xc3\xa4osan miinoitteita, jotta varmistettaisiin saattueiden turvallinen matka Antwerpenin ja Thamesin suiston v\xc3\xa4lill\xc3\xa4._NEWLINE_Alus liitettiin toukokuussa 18. Miinanraivaajalaivueeseen HMS Felicityn ja HMS Serenen kanssa raivaamaan Rotterdamin sataman edustaa operaatio Fireballissa. Alukset palasivat omaan laivueeseensa kes\xc3\xa4kuussa, mik\xc3\xa4 oli sijoitettuna Cuxhaveniin miinanraivaukseen._NEWLINE_HMS Hare oli huollettavana elokuusta alkaen, kunnes se lokakuussa l\xc3\xa4hti 10. Miinanraivaajalaivueen mukana Singaporeen. Alus raivasi Singaporen l\xc3\xa4hist\xc3\xb6ll\xc3\xa4 ja Indonesian satamia. My\xc3\xb6hemmin alus sijoitettiin Hong Kongiin jatkaen miinanraivausta._NEWLINE_Alus palasi kotimaahan syyskuussa 1946. Sen saavuttua Harwichiin alus poistettiin palveluksesta ja sijoitettiin reserviin. Alus sijoitettiin poistolistalle 1959.\n_START_SECTION_\nNigerian laivasto\n_START_PARAGRAPH_\nNigeria osti 1959 aluksen, joka nimettiin 21. hein\xc3\xa4kuuta Nigeriaksi. Alus  palveli Nigerian laivaston lippulaivana, kunnes se palautettiin 1962 Britannialle. Aluksen saavuttua Britteinsaarille se sijoitettiin poistolistalle. Alus myytiin BISCOlle, joka siirsi romuttamisen Metal Industriesille Faslaneen. Alus saapui 6. marraskuuta hinattuna Faslaneen romutettavaksi.'